b"\n_START_ARTICLE_\nLe Rayon vert\n_START_SECTION_\nArgument\n_START_PARAGRAPH_\nDelphine \xc3\xa9s una jove que viu a Par\xc3\xads guanyant-se la vida com a secret\xc3\xa0ria. L'estiu s'acosta i Delphine ja ha planejat unes vacances a Gr\xc3\xa8cia amb la seva amiga Sylvie. Aix\xc3\xb2 no obstant, al darrer instant l'amiga es fa enrere i deixa plantada a Delphine, que no sap qu\xc3\xa8 fer amb les seves vacances. Com que a ella no li agrada viatjar sola descarta de seguida marxar cap a Gr\xc3\xa8cia. Els amics la inviten aleshores a passar les vacances a Normandia i als alps francesos, propostes que no la convencen perqu\xc3\xa8 a ella no li agraden ni el mar ni la muntanya._NEWLINE_Les vacances de Delphine esdevenen el tema entorn del qual giren de sobte les converses del seu cercle d'amistats, que s'interessen i es preocupen per la melanc\xc3\xb2lica i desorientada Delphine, la qual d'en\xc3\xa7\xc3\xa0 que va posar fi a la seva darrera relaci\xc3\xb3 sentimental que no troba l'equilibri i l'estabilitat que la seva vida necessita. Ella \xc3\xa9s una jove idealista i rom\xc3\xa0tica que cont\xc3\xadnuament rebutja uns pretendents que no li acaben de fer el pes, perqu\xc3\xa8 est\xc3\xa0 conven\xc3\xa7uda de trobar un amor plat\xc3\xb2nic que no acaba d'arribar mai._NEWLINE_Despr\xc3\xa9s de cont\xc3\xadnues insist\xc3\xa8ncies de les seves amigues, Delphine accepta finalment estiuejar a Biarritz, a casa de la fam\xc3\xadlia d'una amiga. Per\xc3\xb2 un cop all\xc3\xa0, perduda entre l'alegre i euf\xc3\xb2ric clima estiuenc de la ciutat, Delphine nom\xc3\xa9s aconsegueix submergir-se m\xc3\xa9s en el seu pou de solitud. Una tarda, tot passejant, escolta la interessant conversa d'un grup d'amics que parlen de Le Rayon vert, una novel\xc2\xb7la de Jules Verne. El raig verd al qual el llibre fa refer\xc3\xa8ncia \xc3\xa9s producte d'un efecte \xc3\xb2ptic pel qual el darrer raig del sol abans de pondre's pren aquest color._NEWLINE_Delphine est\xc3\xa0 decidida a abandonar ja Biarritz, quan a l'estaci\xc3\xb3 coneix a un nou pretendent que la ronda i la invita a anar a Donibane Lohizune. Indecisa i esc\xc3\xa8ptica com d'habitud, aquest cop accepta la proposta, amb la gran fortuna per a la parella que arribats a la ciutat la providencial senyal de futur i esperan\xc3\xa7a que la jove idealista tan tossudament havia perseguit se li revela per fi: el raig verd de la posta de sol.\n_START_SECTION_\nPremis\n_START_PARAGRAPH_\nAmb la pel\xc2\xb7l\xc3\xadcula Le Rayon vert \xc3\x89ric Rohmer va aconseguir guanyar el Lle\xc3\xb3 d'Or al Festival Internacional de Cinema de Ven\xc3\xa8cia. Aix\xc3\xad mateix, la pel\xc2\xb7l\xc3\xadcula va guanyar tamb\xc3\xa9 el Premi FIPRESCI."